Diari Oficial de la Generalitat Valenciana


Sumari del DOGV 8256, del 16-03-2018 (2018/2603)

RESOLUCIÓ de 9 de març de 2018, de la Direcció General del Servei Valencià d'Ocupació i Formació, per la qual s'aprova, per a l'exercici 2018, la segona convocatòria de proves dirigides a l'avaluació de les competències clau necessàries per a cursar amb aprofitament la formació corresponent a certificats de professionalitat de nivells 2 i 3 en l'àmbit de la formació professional per a l'ocupació a la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8256

Data del DOGV
:   16-03-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/2603


Data del document
:   09-03-2018

Organisme emissor
:   Servei Valencià d'Ocupació i Formació

Tipus de document
:   Resolució

Correcció d'errades

 Descriptors 

:   * examen

RESOLUCIÓ de 9 de març de 2018, de la Direcció General del Servei Valencià d'Ocupació i Formació, per la qual s'aprova, per a l'exercici 2018, la segona convocatòria de proves dirigides a l'avaluació de les competències clau necessàries per a cursar amb aprofitament la formació corresponent a certificats de professionalitat de nivells 2 i 3 en l'àmbit de la formació professional per a l'ocupació a la Comunitat Valenciana. [2018/2603]  
En data 24 de juliol de 2017, es va publicar en el Diari Oficial de la Generalitat Valenciana l'Ordre 16/2017, de 20 de juliol, de la Conselleria d'Economia Sostenible, Sectors Productius, Comerç i Treball, per la qual es regulen les proves d'avaluació de les competències clau necessàries per a cursar amb aprofitament la formació corresponent a certificats de professionalitat de nivells 2 i 3 de qualificació, com també la certificació d'aquests a la Comunitat Valenciana.  
  
En virtut del que preveu l'article 5 d'aquesta, cal dictar una resolució per la qual s'aprova, per a l'exercici 2018, la segona convocatòria de proves d'avaluació de les competències clau necessàries per a cursar amb aprofitament la formació corresponent a certificats de professionalitat de nivells 2 i 3 de qualificació. Conforme el Consell Valencià de Formació Professional, resolc:  
  
1. Objecte i àmbit d'aplicació  
L'objecte de la present resolució és aprovar, per a l'exercici 2018, la segona convocatòria de proves d'avaluació de les competències clau necessàries per a cursar, amb aprofitament, la formació corresponent a certificats de professionalitat de nivells 2 i 3 en l'àmbit de la Comunitat Valenciana.  
Les proves de competències clau que es convoquen són les següents:  
- Comunicació en valencià, nivell 2.  
- Comunicació en llengua castellana, nivell 2.  
- Comunicació en llengua estrangera: anglés, nivell 2.  
- Matemàtiques, nivell 2.  
- Comunicació en valencià, nivell 3.  
- Comunicació en llengua castellana, nivell 3.  
- Comunicació en llengua estrangera: anglés, nivell 3.  
- Matemàtiques, nivell 3.  
Les persones interessades podran inscriure's en totes o en alguna de les proves de competències clau convocades.  
  
2. Persones destinatàries i requisits de participació  
Podran participar en aquests proves les persones que, en data finalització del termini de presentació de sol·licituds d'aquesta convocatòria, tinguen complits setze anys i no reunisquen cap dels requisits establits en l'article 20.2 del Reial decret 34/2008, detallats a continuació:  
  
Per a la prova d'avaluació de competències clau de nivell 2:  
a) Estar en possessió del títol de Graduat en Educació Secundària Obligatòria.  
b) Estar en possessió d'un certificat de professionalitat de nivell 2.  
c) Complir el requisit acadèmic d'accés als cicles formatius de grau mitjà, o bé haver superat les proves d'accés corresponents convocades per les administracions educatives.  
d) Haver superat la prova d'accés a la universitat per a majors de 25 anys o 45 anys.  
Per a la prova d'avaluació de competències clau de nivell 3:  
a) Estar en possessió del títol de Batxiller.  
b) Estar en possessió d'un certificat de professionalitat de nivell 3  
c) Complir el requisit acadèmic d'accés als cicles formatius de grau superior o bé haver superat les proves d'accés corresponents convocades per les administracions educatives.  
d) Haver superat la prova d'accés a la universitat per a majors de 25 anys o 45 anys.  
  
3. Termini i forma de presentació de sol·licituds  
El termini de presentació de sol·licituds serà del 20 de març al 16 d'abril de 2018, ambdós inclosos.  
Les persones interessades hauran de presentar una única sol·licitud, en la qual assenyalaran les proves de competències clau en què desitgen participar.  
Les sol·licituds es presentaran:  
a) Presencialment: en imprés normalitzat en el registre de qualsevol centre del SERVEF, sense perjudici de poder presentar-la en els altres llocs previstos en la normativa vigent en matèria de procediment administratiu comú de les administracions públiques.  
b) Telemàticament: a través de l'accés ubicat en la pàgina web del SERVEF (http://www.servef.gva.es/competencias-clave). Per a això, el sol·licitant haurà de disposar de firma electrònica avançada (certificat reconegut per a ciutadans), o bé disposar de codi AutoServef.  
En ambdós supòsits, la persona sol·licitant es responsabilitza que les dades contingudes en la seua sol·licitud són certes i que és conscient que la seua falsedat pot comportar la pèrdua del dret de realització de la prova o l'anul·lació de les qualificacions obtingudes.  
  
4. Llistat provisional i definitiu de persones admeses i excloses  
Finalitzat el termini d'inscripció, es publicaran, en la pàgina web del SERVEF (http://www.servef.gva.es/competencias-clave), els llistats provisionals de persones admeses i excloses.  
Aquests llistats provisionals estaran organitzats per província i amb indicació de la seu assignada on cada participant ha de realitzar la prova. Per a l'assignació de la seu on realitzar la prova es tindrà en compte el criteri de proximitat del domicili indicat en la sol·licitud d'inscripció i estarà en funció del nombre de sol·licituds presentades i les seus disponibles.  
En el cas de les persones excloses, els llistats provisionals explicitaran el motiu d'exclusió, perquè puguen esmenar els defectes en què hagen incorregut en la seua sol·licitud, o realitzar les al·legacions que tinguen per convenient en el termini de cinc dies hàbils a partir de l'endemà de la publicació. Aquests al·legacions hauran de presentar-se en qualsevol centre del SERVEF i es dirigiran a la Direcció General d'Ocupació i Formació.  
Amb una antelació d'un mínim de cinc dies hàbils a la realització de les proves, es faran públics pel mateix mitjà els llistats definitius.  
  
La data prevista de realització de les proves és el divendres 8 de juny de 2018, no obstant això, amb la publicació dels llistats definitius, s'indicarà la data definitiva així com els mitjans i materials auxiliars la utilització dels quals s'autoritze, si és el cas. En cap cas es permetrà l'ús de dispositius mòbils durant la realització de les proves.  
  
  
5. Atenció a les persones amb diversitat funcional  
S'adoptaran les mesures necessàries perquè les persones amb diversitat funcional que hagen de realitzar les proves puguen fer-ho amb les adaptacions que necessiten. Les persones amb diversitat funcional hauran de fer-ho constar en la sol·licitud de participació en les proves, a la qual hauran d'adjuntar el certificat emés pel personal tècnic competent que especifique les adaptacions necessàries que cal dur a terme per a la realització de la prova.  
  
6. Identificació de les persones participants  
El personal responsable de controlar la realització de la prova podrà requerir, en qualsevol moment, la identificació de les persones participants, les quals hauran d'acreditar-se per mitjà de l'exhibició del document oficial d'identitat, passaport o permís de conducció en vigor, sense que siga vàlida la còpia dels esmentats documents.  
  
7. Constitució de subcomissions  
D'acord amb el que estableix l'article 8 de l'Ordre 16/2017, de 20 de juliol, abans mencionada, per a garantir un correcte desenvolupament de les proves, podrà incorporar-se a la comissió d'avaluació tant personal de suport com es considere necessari. En cada seu on es realitzen les proves es constituirà una subcomissió presidida per personal del SERVEF i integrada a més per un mínim de quatre membres, designats per la Direcció General de Centres i Personal Docent de la Conselleria d'Educació, Investigació, Cultura i Esport, a seleccionar entre el professorat de centres públics de formació de persones adultes que impartisca docència de mòduls formatius dels camps de coneixement o àmbits d'experiència directament relacionats amb les competències clau a avaluar. Tot el personal que integre aquests subcomissions serà nomenat per la Direcció General d'Ocupació i Formació del SERVEF.  
  
Per a la constitució de les subcomissions caldrà primar el criteri de proximitat al centre on es realitze la prova, de manera que, preferentment, es triarà professorat que preste serveis en la mateixa localitat o, si no fóra possible, en localitats pròximes a la seu de la subcomissió.  
  
Les indemnitzacions i gratificacions a percebre per les persones integrants de la comissió, així com pel personal de suport que s'hi incorpore, seran les establides en el decret del Govern Valencià sobre indemnitzacions per raó del servei i gratificacions per serveis extraordinaris vigent.  
  
8. Estructura i funcionament de les proves  
Les proves seran de caràcter presencial.  
D'acord amb el que preveu l'article 5.1 i 9 de l'Ordre 16/2017, de 20 de juliol, de la Conselleria d'Economia Sostenible, Sectors Productius, Comerç i Treball, per la qual es regulen les proves d'avaluació de les competències clau necessàries per a cursar amb aprofitament la formació corresponent a certificats de professionalitat de nivells 2 i 3 de qualificació, com també la certificació d'aquests a la Comunitat Valenciana, l'estructura de les proves serà la següent:  
  
  
Prova d'avaluació de competències clau nivell 2 Horari  
Prova per a l'acreditació de la competència clau Comunicació en llengua castellana, nivell 2 De 09.00 h a 10.00 h  
Prova per a l'acreditació de la competència clau Matemàtiques, nivell 2 De 10.00 h a 11.00 h  
Prova per a l'acreditació de la competència clau Comunicació en valencià, nivell 2 De 11.30 h a 12.30 h  
Prova per a l'acreditació de la competència clau Comunicació en llengua estrangera: anglés, nivell 2 De 12.30 h a 13.30 h  
  
  
Prova d'avaluació de competències clau nivell 3 Horari  
Prova per a l'acreditació de la competència clau Comunicació en llengua castellana, nivell 3 De 16.00 h a 17.00 h  
Prova per a l'acreditació de la competència clau Matemàtiques, nivell 3 De 17.00 h a 18.00 h  
Prova per a l'acreditació de la competència clau Comunicació en valencià, nivell 3 De 18.30 h a 19.30 h  
Prova per a l'acreditació de la competència clau Comunicació en llengua estrangera: anglés, Nivell 3 De 19.30 h a 20.30 h  
  
  
Per a cada competència clau, la puntuació màxima en la prova serà de 10 punts i la mínima de 0 punts, caldrà aconseguir una puntuació mínima de 5 punts per a considerar-la superada, la qual cosa suposarà el resultat d'apte/apta i, per consegüent, la seua inclusió en el registre de competències clau.  
Quan alguna persona responsable de la supervisió de les proves observe un acte o conducta indeguda, prendrà les mesures oportunes que garantisquen la correcta realització de les proves i ho farà constar en una diligència acreditativa de l'incident, als efectes que la comissió d'avaluació resolga allò que corresponga.  
L'ús per part de les persones participants de mitjans i materials auxiliars no autoritzats, en el transcurs de la prova o la suplantació d'identitat seran sancionats amb la qualificació de no apte no/apta, sense perjudici de l'exigència de la responsabilitat que corresponga.  
  
9. Criteris d'avaluació  
El nivell d'exigència per a cada competència i nivell de qualificació es concreta en l'annex I de l'Ordre 16/2017, de 20 de juliol, anteriorment esmentada.  
10. Publicació de resultats  
Una vegada realitzades les proves, es farà públic, en la pàgina web del SERVEF, el llistat provisional, per a cada província, del resultat obtingut per les persones participants en cada una de les competències clau avaluades per a cada nivell de qualificació. Aquest resultat s'expressarà en termes d'apte/apta o no apte/no apta.  
En el cas que la qualificació siga d'apte/apta, s'afegirà el resultat numèric obtingut en les proves. També s'afegirà la puntuació mitjana dels dits resultats (arredonida a la centèsima més pròxima) sempre que es tinguen acreditades les quatre competències (encara que l'acreditació d'alguna d'elles s'haja obtingut amb anterioritat a aquesta convocatòria). Tot això als efectes de reserva de les places de l'alumnat en els centres SERVEF de Formació a què fa referència l'apartat 14 d'aquesta resolució.  
Els llistats provisionals s'ordenaran alfabèticament, segons els cognoms i el nom de les persones participants.  
Les persones participants podran interposar, davant de la comissió d'avaluació, les al·legacions que consideren oportunes, en el termini de cinc dies hàbils comptats des de l'endemà de la publicació del llistat provisional. Aquestes al·legacions hauran de presentar-se en qualsevol centre del SERVEF.  
Les al·legacions seran resoltes en el termini d'un mes des de la finalització del període de presentació, transcorregut el qual es publicaran els llistats definitius.  
Els llistats definitius es presentaran en ordre decreixent de la puntuació mitjana a què s'al·ludeix en el segon paràgraf d'aquest apartat i indicaran a quines persones correspon la reserva de places en els cursos dels centres de formació del SERVEF.  
Contra els llistats definitius es podrà interposar un recurs d'alçada davant de la Direcció General del SERVEF en el termini d'un mes, comptat a partir de l'endemà de la publicació del corresponent llistat definitiu, d'acord amb el que disposen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques. Tot això, sense perjudici que puga interposar-se qualsevol altre recurs dels previstos en la legislació vigent.  
  
La publicació dels llistats provisionals i definitius tindrà els efectes de notificació a les persones interessades.  
  
11. Custòdia i destrucció de la documentació  
Tota la documentació relativa a les proves haurà de conservar-se, almenys, fins a sis mesos després de la realització de la prova. En els supòsits de revisió, les proves es conservaran fins que es resolga el procediment contenciós administratiu, si és el cas.  
  
12. Tractament de la informació  
Les dades personals que conté el formulari de sol·licitud podran ser incloses en un fitxer per al tractament pel SERVEF, en l'ús de les funcions pròpies que té atribuïdes en l'àmbit de les seues competències, i es podrà dirigir a qualsevol òrgan seu per a exercir els drets d'accés, rectificació, cancel·lació i oposició, segons disposa la Llei orgànica 15/1999, de protecció de dades de caràcter personal (BOE 298, 14.12.1999).  
  
  
13. Expedició de les certificacions  
Després de la publicació dels llistats definitius, el SERVEF expedirà d'ofici, per a les persones que hagen superat les proves d'avaluació de competències clau, una certificació de caràcter oficial, en la competència corresponent. En tot cas, les persones interessades podran consultar, des de la pàgina de la web del SERVEF (http://www.servef.gva.es/competencias-clave), les competències clau que tenen assentades en el registre i podran obtindre, en format pdf, un certificat per cada una d'aquestes.  
  
14. Reserva de places en els centres SERVEF de Formació.  
D'acord amb el que estableix l'article 9 de l'Ordre 16/2017 de la Conselleria d'Economia Sostenible, Sectors Productius, Comerç i Treball, que regula les proves d'avaluació de les competències clau, per a aquesta convocatòria, es reserva el 20 % de les places de l'alumnat corresponents als cursos de certificats de professionalitat de nivell 2 de qualificació i el 20 % de les corresponents als cursos de certificats de professionalitat de nivell 3 que estiga previst que comencen en els centres de formació del SERVEF en l'exercici de 2018.  
  
El llistat definitiu de resultats obtinguts en les proves indicarà quines persones corresponen al 20 % mencionat, que seran aquelles que, havent obtingut un resultat d'apte/apta en totes les proves de competències clau en què haja participat en la present convocatòria, per al mateix nivell de qualificació, hagen aconseguit la puntuació mitjana major, sempre que tinguen acreditades les quatre competències.  
  
Les persones amb dret a reserva de plaça que estiguen en desocupació disposaran de 20 dies hàbils des de l'endemà de la publicació del llistat definitiu per a sol·licitar cita prèvia amb les persones que exerceixen les funcions d'orientació en el seu centre SERVEF d'Ocupació, per a decidir quin curs dels programats és més coincident amb el seu itinerari d'inserció laboral.  
L'orientador o l'orientadora omplirà la sol·licitud de la persona amb dret a reserva de plaça, indicant quines són les accions formatives de la seua elecció, per ordre de preferència, així com el centre de formació que les haja programat, als efectes de formalitzar la seua reserva.  
Les persones amb dret a reserva de plaça que estiguen treballant contactaran, en el termini de vint dies hàbils des de l'endemà de la publicació del llistat definitiu, amb el Servei de Centres de Formació Professional per a l'ocupació per a decidir quin curs dels programats és compatible amb el seu horari laboral, als efectes de formalitzar la seua reserva.  
Contra el present acte, que posa fi a la via administrativa, podrà interposar-se un recurs contenciós administratiu en el termini de dos mesos, comptats des de l'endemà de la publicació en el Diari Oficial de la Generalitat Valenciana, davant dels jutjats de l'ordre contenciós administratiu, d'acord amb el que estableixen els articles 8 i 46.1 de la Llei 28/1998, de 13 de juliol, reguladora de la jurisdicció contenciosa administrativa, o, potestativament, un recurs de reposició davant d'aquest mateix òrgan, en el termini d'un mes computat en els termes exposats, d'acord amb allò que s'ha assenyalat en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que puga interposar-se qualsevol altre recurs dels previstos en la legislació vigent.  
  
La present resolució produirà els seus efectes des de l'endemà de la publicació en el Diari Oficial de la Generalitat Valenciana.  
  
València, 9 de març de 2018.- El director general del SERVEF: Enric Nomdedéu i Biosca.